ཉག་ཕྲན་མདའ་མོས་མི་སྐད་བཤད་དེ་མི་དོན་སྒྲུབ་པའི་རྣམ་པ་དེ་སྒྲུང་དཔེའི་ནང་དུ་མང་པོ་མཐོང་ཐུབ་ལ།དཔེར་ན།མདའ་མོ་རང་ཉིད་ལ་ནུས་རྩལ་ཁྱད་པར་ཅན་ཞིག་ཡོད་ཅེས་དཔའ་གཏམ་བརྗོད་དེ་ཕ་རོལ་ཟིལ་གྱིས་གནོན་ཞིང་དགྲ་འཇོམས་པར་བྱེད་པ།ཧོར་སེར་འགྱོད་པའི་མིག་ཆུལས།གེ་སར་གྱི་མདའ་མོ་ཐོག་རྒོད་འཕུར་ཤེས་ཀྱིས།བུ་བཟང་བའི་མཐེབ་རྩལ་མ་ཞན་ན།།ཧོར་སེར་པོ་འདུལ་བའི་སྟོབས་མེད་ན།།ང་མདའ་མོའི་དཔའ་རྩལ་ཅི་ལ་ཞན།།ཧོར་སེར་པོ་སྡེ་ཤོག་ཁྲི་མ་འབུམ།།ཁྲག་དམར་པོ་ཐུར་མས་དཀྲུག་དཀྲུག་བྱེད།།རྡོ་ཨབ་རྩེ་ལེབ་མོ་གནམ་ལ་འཕེན།།གནམ་ས་ཆ་ལས་རྡེབ་རྡེབ་བྱེད།།དུས་བསྐལ་པའི་ཆགས་འཇིག་ངེས་པར་སྟོན།།ལས་དེ་འདྲ་མ་བྱས་མདའ་མོ་ང་།།རྟེན་ལྷ་མདའ་སུམ་ཅུའི་གླུད་ལ་རྫོང་།།ཞེས་པ་ལས་མདའ་མོས་མི་སྐད་བཤད་དེ་རང་གི་རྩལ་དང་ནུས་པ་ཞིབ་པར་བརྗོད་པ་དང་།རྒྱལ་པོར་མདའ་མོ་རང་ལ་བློ་འཁེལ་ཆོག་པའི་གླུ་བཏབ་རེད།གཞན་ཡང་།ཁམས་གསུམ་བདེ་བཀོདལས།ལྷ་མདའ་ཐོག་རྒོད་འབར་བས་ཇི་སྐད་དུ།གླིང་མདའ་མོ་རྣམས་ཀྱིས་ང་ལ་ཉོན།།སྐུ་སེང་ཆེན་ཞིང་ལ་ཕེབས་རྒྱུ་རེད།།ང་ལྷ་མདའ་ལྷ་ཡུལ་ཁམས་ལ་འགྲོ།།ཁྱེད་ལྷ་མདའ་དགྲ་སྡེའི་ཁ་གནོན་གྱིས།།སེམས་མ་རྨོངས་དགྲ་སྡེ་དམ་ལ་ཐོགས།།ཕྱི་དགྲ་བོའི་སྟེང་དུ་འཕེན་ཉིན་ལ།།ཁྱོད་དགྲ་ཤ་ཟོ་དང་དགྲ་ཁྲག་ཐུངས།།གླིང་ལྷ་སྡེ་ཕྱུགས་ས་ནོར་སྒོ་སྲུང་གྱིས།།ས་གླིང་དཀར་སྟོད་ཀྱི་དགྲ་ལྷ་བྱོས།།མདའ་འདིར་ཚོགས་སྐུ་ཁམས་བདེ་མོར་གྱིས།།དེ་མ་བརྗེད་མདའ་མོས་སེམས་ལ་ཟུངས།།དུས་མ་འོངས་བྱང་ཕྱོགས་ཤམ་བྷ་ལར།།འཁོར་གཅིག་ནས་སྐྱེ་བའི་སྨོན་ལམ་འདེབས།།ཞེས་པ་ལས་མདའ་མོ་ཐོག་རྒོད་འཕུར་ཤེས་ལ་སྐྱེས་ཆེན་དམ་པ་ལྟ་བུའི་ནམ་འཆི་ལ་མངོན་མཁྱེན་ཡོད་པ་དང་།གཤོག་ཐོག་ལྟ་བུའི་ནམ་མཁར་འཕུར་ཐུབ་པ།དཔའ་རྒོད་ལྟ་བུའི་དགྲ་བོ་འདུལ་ཐུབ་བའི་ནུས་རྩལ་ཁྱད་པར་ཅན་ཡོད་པ་གསལ་བོར་བསྟན་ཡོད་ལ།འཛམ་གླིང་སྤྱི་བསང་དུ།གཡས་སྟག་དོང་དགྲ་ལྷའི་རྫོང་ཆེན་ན།།ཁ་གྲགས་ཤེས་པའི་མདའ་བཅུ་ཡོད།།མི་སྐད་གོ་བའི་མདའ་བཅུ་ཡོད།།སྨོན་ལམ་ཐེབས་པའི་མདའ་བཅུ་ཡོད།།ཕྱིར་འོང་ཤེས་པའི་མདའ་བཅུ་ཡོད།།ཅེས་མདའ་མོ་ལ་མིའི་རང་གཤིས་སུ་གྱུར་བའི་བྱེད་ནུས་ཕུན་སུམ་ཚོགས་པ་ཡོད་པར་བསྟན་འདུག